Diari Oficial de la Generalitat Valenciana


Sumari del DOGV 4286, del 05-07-2002 (2002/7378)

ORDE de 20 de juny de 2002, d'aplicació a la Comunitat Valenciana del règim d'ajudes al finançament d'accions d'assessorament per a la millora de la qualitat de la llet produïda i recollida en les explotacions establit en el Reial Decret 460/2002, de 24 de maig.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4286

Data del DOGV
:   05-07-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/7378


Data del document
:   20-06-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'agricultura
    * llet
    * explotació lletera

ORDE de 20 de juny de 2002, d'aplicació a la Comunitat Valenciana del règim d'ajudes al finançament d'accions d'assessorament per a la millora de la qualitat de la llet produïda i recollida en les explotacions establit en el Reial Decret 460/2002, de 24 de maig. [2002/X7378]
  
En el Reial Decret 1.679/1994, de 22 de juliol, pel qual s'estableixen les condicions sanitàries aplicables a la producció i comercialització de llet crua, llet tractada tèrmicament i productes lactis, es recullen, entre altres aspectes, les normes sanitàries i de qualitat aplicables a la producció i comercialització de llet crua, i s'establix amb caràcter obligatori que només es destine a l'elaboració de productes lactis o de llet de consum tractada tèrmicament la llet crua procedent d'animals sans i d'explotacions que complisquen determinades normes d'higiene.
  
Les explotacions de bestiar boví d'aptitud làctia i també aquelles de caprí de la Comunitat Valenciana han adquirit en els últims anys un elevat grau de qualitat del seu bestiar i una millora ostensible dels mitjans d'obtenció i producció de llet. Però el manteniment d'estos elevats nivells de qualitat exigeix una permanent posada al dia dels sistemes d'autocontrol de la qualitat que garantisca en tot moment que la llet arriba fins el consumidor en condicions òptimes. És d'interés per a la Conselleria d'Agricultura, Pesca i Alimentació, dins del seu programa de foment de la qualitat de les produccions ramaderes, habilitar tots els mitjans necessaris perquè les explotacions lleteres de la Comunitat Valenciana puguen acollir-se a les mesures previstes per la disposició mencionada.
  
Per tot això, a proposta del director general d'Innovació Agrària i Ramaderia, en l'exercici de les competències que tinc atribuïdes,
  
ORDENE
  
Article 1
  
En esta orde s'estableixen les condicions per a la sol·licitud, tramitació i concessió, a la Comunitat Valenciana, de les ajudes regulades en el Reial Decret 460/2002, de 24 de maig, pel qual s'estableixen ajudes al finançament d'accions d'assessorament per a la millora de la qualitat de la llet produïda i recollida en les explotacions.
  
Article 2
  
Les sol·licituds d'ajuda, formulades per les entitats a què es fa referència en l'article 3 del Reial Decret, amb els documents exigits en l'apartat 3 de l'article 4, es presentaran, adreçades al director general d'Innovació Agrària i Ramaderia, en instància degudament emplenada, en els registres de la Conselleria d'Agricultura, Pesca i Alimentació o en qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 3
  
El termini de presentació de les sol·licituds serà el comprés entre l'1 de gener i el 28 de febrer de cada any, i la data límit per a la justificació de les despeses realitzades serà el 31 d'octubre de l'exercici en què es va concedir la subvenció.
  
Article 4
  
S'inclouen com a subvencionables, a més de les accions i inversions descrites en l'article 6 del Reial Decret, les contingudes en l'apartat c) referents a la realització de controls analítics de la llet obtinguda en l'explotació, així com els mitjans necessaris per a realitzar estos controls.
  
Article 5
  
La consellera d'Agricultura, Pesca i Alimentació resoldrà la concessió o denegació de les ajudes de conformitat amb els criteris establits en l'article 8 del Reial Decret i amb la indicació expressa que el pagament es condiciona al fet que s'haja produït una decisió positiva de la Comissió Europea sobre les bases reguladores de les ajudes, d'acord amb la disposició final primera del Reial Decret.
  
El termini màxim per a resoldre i notificar la resolució procedent serà de dos mesos comptadors des del sendemà de la finalització del termini de presentació de les sol·licituds d'ajuda previst en esta orde, en el cas que en esta data ja s'haja publicat l'orde per la qual es fa publicitat de les línies de crèdit i l'import global màxim que s'hi destina. En cas contrari, el termini s'iniciarà el sendemà de la dita publicació.
  
Transcorregut este termini sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que es preveu en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, de 13 de gener.
  
Article 6
  
Les quanties totals màximes d'estes ajudes i la línia de subvenció que les finança es faran públiques anualment mitjançant la publicació en el Diari Oficial de la Generalitat Valenciana.
  
Per a l'exercici 2002, les ajudes es concediran per un import total de 94.000 euros a càrrec de l'aplicació pressupostària 66.21.81.6890.301.03, línia T3082.
  
DISPOSICIÓ TRANSITÒRIA
  
Per a l'any 2002, el termini de presentació de sol·licituds finalitzarà l'1 d'agost del 2002.
  
DISPOSICIÓ ADDICIONAL
  
Es delega el director general d'Innovació Agrària i Ramaderia per a l'exercici de la competència de resolució d'estes ajudes.
  
DISPOSICIONS FINALS
  
Primera
  
Es faculta el director general d'Innovació Agrària i Ramaderia perquè dicte les disposicions necessàries per al desenvolupament d'esta orde.
  
Segona
  
Esta orde entrarà en vigor el sendemà de la publicació en el Diari Oficial de la Generalitat Valenciana.
  
València, 20 de juny de 2002
  
La consellera d'Agricultura, Pesca i Alimentació,